Byrådet i Frederikshavn Kommune vedtog på onsdagens byrådsmøde, at de skal stige med 31,4 procent i løn.

Byrådspolitikerne i Frederikshavn Kommune kan se frem til en lønstigning på 31,4 procent. På onsdagens byrådsmøde blev det med 17 stemmer for og 10 stemmer imod vedtaget, at vederlaget fremover skal forhøjes. Det skriver Kanal Frederikshavn. - Vi stikker ikke hovedet ned i busken, når vi taler vederlag. Vi går ind for en stigning. Det er vigtigt for at kunne finde nye byrådsmedlemmer i fremtiden og sikre, at vi har også medlemmer fra det private erhvervsliv, sagde Lars Møller (Venstre) ifølge Kanal Frederikshavn under debatten mellem byrådsmedlemmerne. Alle Venstres 10 medlemmer: Lars Møller, Anders Broholm, Lisbeth Erlandsen, Jens Ole Jensen, Helle Madsen, Kristina Lilly Frandsen, Mette Hardam, Pia Karlsen, Frode Thule Jensen, Jytte Høyrup, samt Lars Oldager (DF), Bent H. Pedersen (S), Brian Kjær (S), Jens Hedegaard (S), Kenneth Bergen (S), Irene Hjortshøj (S) og Jørgen Tousgaard (S) stemte for en stigning. Christina Lykke Eriksen (SF), Ida Skov (EL), Peter Nielsen (C), Flemming Rasmussen (DF), Bjarne Kvist (S), Erik Kyed Trolle (S), Ole Rørbæk (S), Anders Brandt (S), John Karlsson (S) og Karl Falden (S) stemte imod, mens borgmester Birgit Hansen (S) undlod at stemme, ligesom hun heller ikke deltog i debatten. Bahram Dehghan (S), Karsten Drastrup (DF) og Carsten Sørensen (DF) fulgte borgmesteren og undlod at stemme. - I bund og grund gør vi et kæmpe stykke arbejde, og vi får flere og flere arbejdsopgaver, men jeg kan ikke være med til, at vi skal have denne regulering. Jeg kunne næsten ikke sove, da vi skulle have budgettet til at hænge sammen, så det vil være dobbeltmoralsk at stemme for en lønstigning, sagde Christina Lykke Eriksen (SF). Lønstigningen er en konsekvens af, at Økonomi- og Indenrigsministeriet har bevilget landets borgmestre en lønstigning på 31,4 procent. Udvalgsformændene kan dermed fra 1. januar 2017 glæde sig over en lønstigning fra 172.540 til 226.718 kroner om året. Og de 46 udvalgsmedlemmers vederlag stiger fra 23.646 til 31.071 kroner pr. medlem. Borgmester Birgit Hansen går fra 750.170 til 985.723 kroner. Samlet stiger lønudgifterne til de 31 byrødder med 1.001.086 kroner.